На основу члана 43. Покрајинске скупштинске одлуке о покрајинској управи ("Службени лист АПВ", број 37/2014) и члана 10. Покрајинске скупштинске одлуке о буџету Аутономне покрајине Војводине за 2015. годину ("Службени лист АПВ", број 53/2014), Покрајински секретаријат за привреду, запошљавање и равноправност полова, р а с п и с у ј е

**К О Н К У Р С**
**ЗА ДОДЕЛУ БЕСПОВРАТНИХ СРЕДСТАВА ЗА ФИНАНСИРАЊЕ ПРОЈЕКАТА НАМЕЊЕНИХ ПРОГРАМИМА И АКТИВНОСТИМА УДРУЖЕЊА ГРАЂАНА/УДРУЖЕЊА ЖЕНА У АП ВОЈВОДИНИ СА ЦИЉЕМ ПРОМОЦИЈЕ ЛОКАЛНИХ МАНИФЕСТАЦИЈА КАО ТУРИСТИЧКЕ ПОНУДЕ У РУРАЛНИМ СРЕДИНАМА**
**БРОЈ:133-401-395/2015-05**

Покрајински секретаријат за привреду, запошљавање и равноправност полова додељује бесповратна средства у укупном износу од 2.000.000,00 динара (словима:двамилионадинара) обезбеђена Покрајинском скупштинском одлуком о буџету Аутономне покрајине Војводине за 2015. годину, Програм 1001 – Унапређење и заштита људских и мањинских права и слобода, програмска активност 1008 – Афирмација родне равноправности, економска класификациа 4819 – дотације осталим непрофитним институцијама, из извора финансирања 01 00 Приходи из буџета, ради реализације пројеката намењених унапређењу активности удружења грађана/удружења жена и развоју локалних манифестација као туристичке понуде у руралним срединама.

ЦИЉЕВИ ФИНАНСИРАЊА:

- подстицање активности и програма којима се афирмише женски стваралачки потенцијал,
- унапређење рада женских сеоских непрофитних организација и удружења грађана,
- подизање капацитета сеоских женских организација за унапређење културне и туристичке понуде у њиховим локалним срединама, као и могућности њиховог међусобног повезивања и сарадње;
- подршка удружењима жена на селу у организовању локалних манифестација као дела туристичке понуде локалне заједнице.

УСЛОВИ КОНКУРСА:

1. Право учешћа на Конкурсу имају непрофитне организације и удружења жена са територије АП Војводине.

2. Подносилац може аплицирати само са једним пројектом, а висина тражених средстава не може бити већа од 100.000,00 (словима:стохиљададинара).

3. Удружења грађана/удружења жена са територије АП Војводине, која нису испунила раније уговорену обавезу а уговорена обавеза је истекла, према Покрајинском секретаријату за привреду, запошљавање и равноправност полова, изузети су од права на доделу средстава.

Пријаве на Конкурс подносе се на конкурсним обрасцима, који се могу преузети са сајта www.spriv.vojvodina.gov.rs, и са припадајућом документацијом, достављају у затвореној коверти на адресу: Покрајински секретаријат за привреду, запошљавање и равноправност полова, 21000 Нови Сад, Булевар Михајла Пупина број 16, са назнаком на лицу коверте: ''Не отварати - пријава на Конкурс - промоције локалних манифестација као туристичке понуде у руралним срединама"', поштом или лично преко писарнице покрајинских органа.

Подносилац пријаве доставља следећу документацију: решење о регистрацији подносиоца пријаве, фотокопију решења о ПИБ-у, попуњен конкурсни образац уз опис пројекта, буџет пројекта.

Рок за подношење пријаве је 01.04.2015. године.

Неблаговремене и некомплетне пријаве неће се разматрати.

Одлука о додели средстава по истеку Конкурса објавиће се на сајту Секретаријата, након чега се подносилац захтева позива да потпише уговор и преда Секретаријату две бланко соло менице, регистроване у својој пословној банци, на име гаранције уредног извршавања обавеза. Уколико се подносилац пројекта не одазове позиву за потписивање уговора у року од 15 дана од дана обавештења да му је пројекат одобрен, сматраће се да је одустао од реализације пројекта.

Информације у вези са Конкурсом могу се добити у Секретаријату на телефон 021/487-4609.